  vk.com (Олег Бекмеметьв) Майя Бывальцева Удмуртилэн шоркараз Горд гранитлэсь, кортлэсь но пиялалэсь «Ижкар - уж данлыкъя кар» стелаез Вормон скверын туэ куарусёнэ пуктыны чаклало. Дасяськон уж кутскемын ни. Со сярысь карлэн тӧроез Олег Бекмеметьев «ВКонтакте» мерлыко вотэсысь бамаз ивортӥз. « Выль синпелет – нош со ачиз 16 метръем стела но куинь пилонъёс – карын улӥсьёслэсь Быдӟым Атыкай ож аръёсы ужын подвигзэс возьматоз. Из но корт вылэ пуктэм геройёс луизы ожтӥрлык поттӥсьёс, андан ӵыжатӥсьёс, госпитальёсын ужам эмчиос но эмсузэръёс »                                                             Олег Бекмеметьев, Ижкарлэн тӧроез Солэн кылъёсызъя, пилон вылысь сюжетъёсты Москваысь суредасьёс ож вакытысь туспуктэмъёсъя лэсьтӥзы. Солэсь учкетсэ (концепция) Ижысь тодосчиос, архитекторъёс, суредасьёс, историкъёс, шаертодосчиос соглаштӥзы. Со сяна, стела вылын одно ик луозы Ижкарлэн гербез, Росси азьмуртлэн Удмуртилэн шоркарезлы дано ним сётон сярысь косэтэз. Стелаез усьтон дырлы котырысьтыз интывылэз но умоятозы – сьӧд гранит вӧлдозы, ватсаса тыл пуктозы. Тодэ вайытом, «Уж данлыкъя кар» (Город турдовой доблести) нимез Ижкар Россиын нырысетӥосыз пӧлын басьтӥз. Со сярысь 2020-тӥ арын 2-тӥ пӧсьтолэзе тодмо луиз. Тегъёс: синпелет Ижкар ОлегБекмеметьев ужданлык Удмуртия  